กรณีศึกษา ซากุระบานที่ญี่ปุ่น
เทศกาลดอกซากุระบานที่ญี่ปุ่น จะมีนักท่องเที่ยวกว่า 63 ล้านคนที่เดินทางไปชมความงาม ซึ่งมีผลกระทบต่อเศรษฐกิจกว่า 185,600 ล้านบาท นี่คือการคาดการณ์ของ Katsuhiro Miyamoto ศาสตราจารย์แห่งมหาวิทยาลัยคันไซ  หลังจากฤดูหนาวสิ้นสุดลง สภาพอากาศในญี่ปุ่นเริ่มอบอุ่นขึ้น ปกติจะเริ่มตั้งแต่เดือนมีนาคม ถึงพฤษภาคมของทุกปี เป็นช่วงที่ดอกไม้หลายชนิดจะผลิดอกออกมา แต่ดอกที่ทุกคนอยากเห็น ก็คือ ดอกซากุระ..
26 เม.ย. 2562

กรณีศึกษา ซากุระบานที่ญี่ปุ่น / โดย ลงทุนแมน
เทศกาลดอกซากุระบานที่ญี่ปุ่น
จะมีนักท่องเที่ยวกว่า 63 ล้านคนที่เดินทางไปชมความงาม
ซึ่งมีผลกระทบต่อเศรษฐกิจกว่า 185,600 ล้านบาท
นี่คือการคาดการณ์ของ Katsuhiro Miyamoto ศาสตราจารย์แห่งมหาวิทยาลัยคันไซ
หลังจากฤดูหนาวสิ้นสุดลง
สภาพอากาศในญี่ปุ่นเริ่มอบอุ่นขึ้น
ปกติจะเริ่มตั้งแต่เดือนมีนาคม ถึงพฤษภาคมของทุกปี
เป็นช่วงที่ดอกไม้หลายชนิดจะผลิดอกออกมา
แต่ดอกที่ทุกคนอยากเห็น ก็คือ ดอกซากุระ..
ปัจจุบันไม่เพียงแค่คนญี่ปุ่นเอง ยังรวมถึงนักท่องเที่ยวต่างชาติที่เดินทางมาชมความสวยงามของดอกซากุระ
เรื่องนี้ถือเป็นปัจจัยสำคัญต่อการเติบโตของอุตสาหกรรมท่องเที่ยว และเป็นประโยชน์ต่อเศรษฐกิจของญี่ปุ่น
ลองมาดูสถิติจำนวนนักท่องเที่ยวต่างชาติที่มาประเทศญี่ปุ่น
ปี 2010 จำนวนนักท่องเที่ยวต่างชาติ 8.6 ล้านคน
ปี 2014 จำนวนนักท่องเที่ยวต่างชาติ 13.4 ล้านคน
ปี 2018 จำนวนนักท่องเที่ยวต่างชาติ 31.2 ล้านคน
จำนวนนักท่องเที่ยวต่างชาติเพิ่มขึ้นถึง 22.6 ล้านคน ในระยะเวลา 8 ปี
และภายในปี 2020 รัฐบาลญี่ปุ่นคาดว่าจำนวนนักท่องเที่ยวต่างชาติจะเพิ่มขึ้นเป็น 40 ล้านคน
องค์การส่งเสริมการท่องเที่ยวแห่งประเทศญี่ปุ่น กำลังใช้ประโยชน์จากจุดเด่นของสถานที่ท่องเที่ยวต่างๆ
รวมทั้งความสวยงามของเทศกาลดอกซากุระ ส่งเสริมการท่องเที่ยวของประเทศ
โดยร่วมมือกับ Instagram เพื่อใช้แฮชแท็กที่ชื่อว่า #UnknownJapan โปรโมตสถานที่ท่องเที่ยวของประเทศ ซึ่งในญี่ปุ่นนั้นมีผู้ใช้ Instagram กว่า 29 ล้านคน
ที่ผ่านมา รัฐบาลญี่ปุ่นมีการออกนโยบายหลายอย่างเพื่อกระตุ้นการท่องเที่ยว เช่น
มาตรการผ่อนผันวีซ่าเข้าประเทศ
การลงทุนสาธารณูปโภคต่างๆ เพื่ออำนวยความสะดวกแก่นักท่องเที่ยว 
รวมทั้งการผ่อนผันกฎเกณฑ์ต่างๆ แก่สายการบินต้นทุนต่ำ
ในปี 2007 จำนวนสายการบินต้นทุนต่ำที่เดินทางเข้าออกประเทศญี่ปุ่นต่อสัปดาห์ มีประมาณ 20 เที่ยว ได้เพิ่มเป็น 3,000 เที่ยว ในปี 2018
การเติบโตทางเศรษฐกิจของจีน ทำให้จำนวนนักท่องเที่ยวชาวจีน เดินทางไปต่างประเทศมากขึ้น
รวมทั้งการอ่อนค่าของเงินเยน อุตสาหกรรมท่องเที่ยวของญี่ปุ่นจึงเติบโตอย่างต่อเนื่อง
ทำให้ระหว่างปี 2011-2015 นั้น อุตสาหกรรมท่องเที่ยวของญี่ปุ่นมีการเติบโตเฉลี่ยปีละ 33% ซึ่งเป็นอัตราการเติบโตที่เร็วที่สุดแห่งหนึ่งในโลก
ในปี 2018 อุตสาหกรรมท่องเที่ยวของญี่ปุ่นสร้างรายได้ 12 ล้านล้านบาท หรือประมาณ 7% ของ GDP ที่ 159 ล้านล้านบาท
เมื่อมองกลับมาที่ประเทศไทยของเรา
จริงๆ แล้วอุตสาหกรรมท่องเที่ยวของไทยก็ถือว่าเติบโตได้ดีอย่างต่อเนื่อง
จำนวนนักท่องเที่ยวที่เข้ามาประเทศไทย
เพิ่มขึ้นจาก 15.9 ล้านคน ในปี 2010
มาอยู่ที่ 38.2 ล้านคนในปี 2018
ในปี 2018 อุตสาหกรรมการท่องเที่ยวสร้างรายได้กว่า 3 ล้านล้านบาท หรือประมาณ 19% ของ GDP ของไทย
หมายความว่า อุตสาหกรรมการท่องเที่ยวของไทยนั้นมีความสำคัญต่อเศรษฐกิจมากกว่าของญี่ปุ่นเสียอีก
อย่างที่หลายคนรู้ ประเทศไทยเรานั้น มีสถานที่ท่องเที่ยวจำนวนมากที่สวยงาม ไม่ว่าจะเป็น ทะเล ภูเขา วัดต่างๆ รวมทั้งรสชาติอาหารที่ชาวต่างชาติหลายคนยอมรับ
ลองนึกภาพว่า
ถ้าประเทศเรา มีระบบการขนส่งที่มีประสิทธิภาพมากกว่านี้ จนทำให้นักท่องเที่ยวต่างชาติสามารถเดินทางไปยังสถานที่ต่างๆ สะดวกมากขึ้น
ถ้าประเทศเรา มีความปลอดภัยมากขึ้น เพียงพอที่จะทำให้นักท่องเที่ยวต่างชาติมาแล้วรู้สึกมั่นใจเวลาท่องเที่ยวในประเทศ
รวมทั้งเราไม่ฉวยโอกาสเอาเปรียบนักท่องเที่ยวต่างชาติ จนไม่เกิดข่าวด้านลบเหมือนที่ผ่านมา
บ้านเราจะน่าเที่ยวมากกว่านี้ ถึงแม้ว่าจะไม่มีซากุระก็ตาม..
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 
ช่วง Pre-order พิเศษ กดรับคูปองส่วนลด 20% (มีจำนวนจำกัด) ได้ที่
Lazada: 
Shopee: 
----------------------
References
-
-
-
-
-
-
-
-
-